賦石昌言家五題 白鶻屏事於景仁
作者：梅堯臣
朝代：宋

paragraphs: 雙睛射空眼角聳，筋爪入節韝絛垂。
翅排霜刀毛綴甲，雪色愁突秋雲披。
當時始得不知價，朝發海東夕九嶷。
世爲奇俊玩不足，奪質移神歸畫師。
而今推尚深堂上，燕雀屏絕寧來窺。
畫師黄荃出西蜀，成都范君能具知。
范云荃筆不取次，自養鷹鸇觀所宜。
毰毛植立各有態，剜奇剔怪乃肯爲。
尋常飼鷹多捕鼠，捕鼠往往驅其兒。
其兒長大好飛走，其孫賣鼠迭又衰。
范君語此亦有味，欲戒近習無他移。